B. Bugár, podpredseda NR SR: (2002-06-27):
Nech sa páči, pán minister. J. Stank, minister obrany SR: Vážený pán predsedajúci, pani poslankyne, páni poslanci, vážený pán poslanec, vítam túto príležitosť aspoň stručne informovať z môjho pohľadu Národnú radu Slovenskej republiky o posunoch, pokroku a zmenách, ktoré sme na ministerstve obrany dosiahli za ostatných 18 mesiacov. Predovšetkým, nezačali sme na zelenej lúke, ale pokračovali hlavne v oblastiach, posúvajúcich Slovensko k získaniu plnohodnotného členstva v NATO v práci mojich predchodcov podľa programového vyhlásenia vlády, dôrazne koncepčne, ale najmä s vami, poslancami Národnej rady Slovenskej republiky. Všetko, čo sme dosiahli, všetko, čo robí naše kroky dôveryhodnými, ale i nezvratnými, je priamo alebo nepriamo spojené so slovenským parlamentom. Skutočne považujem za úspech, že sa podarilo vybudovať efektívny vzťah medzi ministerstvom obrany, vládou, poslancami Národnej rady a občanmi. Viac ako kedykoľvek v minulosti ste sa, vážené pani poslankyne, páni poslanci, zaoberali dokumentmi ministerstva obrany, stratégiami, koncepciami i zákonmi, ale aj vysielaním vojsk do zahraničných misií. Vytvorila sa atmosféra spolupráce v otázkach bezpečnosti, obrany a ozbrojených síl, ktorá bez akýchkoľvek pochybností našla odraz i vo verejnosti, či už vo zvýšení dôveryhodnosti Armády Slovenskej republiky ako inštitúcie, alebo v podpore nášho úsilia o integráciu do aliancie o 10 až 13 %. Záujem o bezpečnosť štátu, o bojaschopné ozbrojené sily, záujem o zapojenie sa do obranných štruktúr v rámci aliancie bol veľakrát silnejší ako úzky straníckopolitický záujem a prejavil sa v skutočne konsenzuálnom prijímaní dokumentov, predkladaných ministerstvom obrany. Myslím si, že je to silný zahraničnopolitický signál, ktorý okrem iného presvedčivo hovorí o pokračovaní zahraničnej a bezpečnostnej politiky po voľbách. Je úspechom, že máme definované prvýkrát v histórii Slovenska naše životné záujmy v bezpečnostnej stratégii, definovanú obrannú politiku, stratégiu obrany, ale i spôsobilosti ozbrojených síl vo vzťahu k možným vojenským i nevojenským ohrozeniam a akceptovateľné riziko v stratégii vojenskej. Schválili ste ich ešte v minulom roku konsenzuálne a stali sa pre nás podkladom na vypracovanie modelu ozbrojených síl, ktorý sme po prerokovaní vo vláde predložili do Národnej rady ešte v novembri minulého roku. Často ho charakterizujeme ako vyvážený a komplexný, pretože celkom presne definuje, čo sú to relatívne malé mobilné primerane vyzbrojené a dobre vycvičené ozbrojené sily Slovenskej republiky, zodpovedajúce reálnym možnostiam slovenskej ekonomiky a zdrojov vôbec. Dlhodobý plán štruktúry a rozvoja ozbrojených síl, ktorý už tiež schválil výbor pre obranu a bezpečnosť, stanovuje postup k takým zásadným zmenám, ako je profesionalizácia armády do roku 2006, redislokácia posádok, modernizácia, prezbrojenie, ale i minimálne prostriedky v čiastke 2 % z hrubého domáceho produktu od roku 2003 na obranu. Za úspech, samozrejme, považujem nadväzujúce prijatie zákonov, ktoré na novo upravujú vzťahy medzi relevantnými účastníkmi štátu v oblasti bezpečnosti, obrany i ozbrojených síl. Svojimi skúsenosťami a poznatkami ste sa zúčastnili na ich tvorbe a ja sa domnievam, že je to tak správne. Mám na mysli predovšetkým ústavný zákon o bezpečnosti štátu v čase vojny, vojnového stavu, výnimočného stavu a núdzového stavu, ale i zákon o obrane, ozbrojených silách a brannej povinnosti. Podmienky na zásadnú reformu našich ozbrojených síl ste vytvorili na návrh vlády prijatím zákona o sociálnom zabezpečení policajtov a vojakov, ale i rozsiahlych noviel o vojenskej službe a peňažných náležitostiach vojakov, ktoré sú v programe vášho zasadnutia dnes popoludní. Až teraz sa stáva reforma reálnou a myslím si, že i nezvratnou. Ďalším naším spoločným úspechom, vážené pani poslankyne, páni poslanci, je určite pochopenie potreby zúčastňovať sa na mierových misiách pri eliminovaní konfliktov v rôznych častiach sveta. Za obdobie, o ktorom hovorím, sa viac ako zdvojnásobil počet našich príslušníkov v mierových misiách. Je ich 714. Máme vojakov na Golanských výšinách, na Cypre, vo Východnom Timore, v Eritrei, v Kosove a s vaším súhlasom pripravujeme jednotku do Afganistanu i do Bosny. Okrem toho pôsobia naši vojaci v 8 pozorovateľských misiách. Tento prístup, ktorý zrozumiteľne vyjadruje našu zodpovednosť za bezpečnosť vo svete, i to, že nechceme byť len jej pasívnymi konzumentmi, nám okrem iného umožňuje, aby sa účasť mierových misií stala súčasťou kariérneho rastu profesionálneho vojaka, súčasťou jeho profesionality a vzdelania. S radosťou i pri tejto príležitosti konštatujem, že Národná rada schválila vytvorenie mnohonárodnej brigády poľsko-česko-slovenskej na štandardoch NATO s určením pre mierové misie, ktorej veliteľstvo a štáb sme nedávno otvorili v Topoľčanoch a ďalšie, ale i ďalšie naše regionálne iniciatívy. Dnes už môžem hovoriť o realizácii viacerých týchto plánov, napríklad aj o často spochybňovanej profesionalizácii, kde iba v tomto roku bolo prijatých od začiatku roka 978 profesionálnych vojakov do najnižších poddôstojníckych funkcií. Pokračuje plnenie úloh v oblasti výcviku doma i na medzinárodných cvičeniach. V tomto roku je plánovaných 15 rotných a 1 práporové cvičenie s bojovou streľbou u pozemných síl a nálet takmer 60 hodín na jedného pilota u vzdušných síl. Plníme 55 partnerských cieľov v rámci akčného plánu členstva dohodnutými s alianciou. Všetky úlohy v roku 2001 a 2002 v tomto programe sú finančne zabezpečené. Celý proces reforiem je ťažký, bolestivý a často konfliktný. Nie všetko sa nám darí presadiť podľa vlastných predstáv. Je mi ľúto, že nemôžu ešte v tomto roku zmeniť napríklad organizačnú štruktúru vojenské správy. Stretávame sa stále s rôznymi tlakmi, záujmami v oblasti obstarávania akvizícií, ale i personálu. Nie sme spokojní celkovo s disciplínou a niekedy vzťahom k práci. Zmeny v myslení v smere získania intelektuálnej myšlienkovej interoperability s členskými krajinami tiež postupujú pomaly. Na záver však zdôrazňujem v súlade s vyjadreniami mnohých vojenských odborníkov členských krajín Aliancie, ale i krajín kandidátskych, že sme na dobrej ceste, že ministerstvo obrany zohráva pozitívnu úlohu pri posudzovaní pripravenosti Slovenska na členstvo v Severoatlantickej aliancii, tejto jedinečnej vojensko-politickej inštitúcie. Informujem vás takto nie preto, že to je mojím želaním, i keď aj to je pravda, ale preto, lebo naše úsilie mimoriadne ocenili, napríklad generálny tajomník NATO Lord Robertson, veliteľ ozbrojených síl NATO v Európe generál Ralston pri návštevách na Slovensku, ale aj námestník ministra obrany Spojených štátov, ako aj prezident Bush pri nedávnom stretnutí s naším prezidentom. Ďakujem vám za vynikajúcu spoluprácu.